钦定古今图书集成/明伦汇编/官常典/第580卷 > 赵时春
## 钦定古今图书集成/明伦汇编/官常典/第580卷 > 赵时春

按《明外史》本传：“时春，字景仁，平凉人。幼与群儿嬉，辄
列旗帜，部勒如兵法。年十四举于乡。逾四年，为嘉靖
五年。会试第一，选庶吉士。以张璁言改官，得户部主
事，寻转兵部。九年七月上疏曰：‘陛下以灾变求言已
旬月，大小臣工率浮词面谩。盖自灵宝知县言河清
受赏，都御史汪𬭎继进甘露；今副都御史徐赞、训导’”
范仲斌进瑞麦，指挥张楫进嘉禾，𬭎及御史杨东又
进盐华，礼部尚书李时再请表贺。仲斌等不足道，𬭎、
赞司风纪，时典三礼，乃罔上欺君，坏风伤政，此小臣
所以抚胸流涕，弗能自已也。帝责其妄言，且令献《谠
言善策》。时春惶恐引咎，未对，帝趣之。于是时、春上言：
“当今之务，最大者有四：最急者有三：最大者：一，崇治
本。君之喜怒，赏罚自出，理乱所由征，勿以逆心事为
可怒，则赏罚大公而天下治。一、信号令：号令者，圣人
所以鼓舞万民者也。毋信一人之言，必参诸公论；毋
狃一时之近，必稽之永远。苟利十而害一，则利不必
兴；功百而费半，则功不必举。如是而天下享安静之
福矣。”一、广延访，宜仿“古人轮对之制及我朝宣召之
规，使大臣、台谏、侍从各得敷纳殿陛间，而诸群吏则
以其职事召问之。一、励廉耻。大臣宜待以礼，取大节，
略小过，台谏宜待以信。言是者用之，非者宽容之。庶
臣工自爱，不敢不励。其最急者，曰惜人才。凡得罪诸
臣，其才不当弃，其过或可原，宜霈然发命，召还故秩。
且因”南郊礼成，除谪戍之罪，与之更始，曰：“固边圉，败
军之律宜严。临阵而退者，裨将得以戮士卒，大将得
以戮裨将，总制官得以戮大将，则人心震悚而所向
用。”命曰《正治教》。请复古冠婚丧祭之礼，绝醮祭祷祀
之术。凡佛老之徒有假引符箓，依托经忏，幻化黄白，
飞升遐景以冒宠禄者，即赐遣斥。则正道“修明而民
志定。”帝览之益怒，下诏狱掠治，黜为民。久之，选东宫
官属，起翰林院编修兼司经局校书。帝有疾，与罗洪
先、唐顺之疏请东宫御殿受百官正旦朝贺。帝大怒，
复黜为民。京师被寇，朝议以时春知兵，起兵部主事，
赞理京营务，统民兵训练。大将军仇鸾倡马市，时春
愤曰：“此秦桧续耳。身为大将，而效市侩可乎？”忤鸾，为
所构，几重得罪。稍迁山东佥事，进副使。三十二年擢
佥都御史，巡抚山西。时春慷慨负奇气，善骑射。慨寇
纵横，将帅不任战，数谓人：“使吾领选卒五千，俺荅、丘
福不足平也。”作《御寇论》，论战守甚悉。既秉节钺，益思
以武功自奋。其年九月，寇入神池、利民诸堡，时春率
马步兵往御之，至广武，诸将毕会。谍报寇骑二千馀
去两舍，时春擐甲欲驰，大将李涞固止之。时春大言
曰：“贼知吾来必遁，缓追即不及。”遂策马前，及于大虫
岭，伏兵四起，败绩，仓皇投一墩，守卒缒之上，乃得免。
涞军竟覆，被论，解官听调。时春善谈兵，至是一战而
败。然当是时，将帅率避寇不击，为督抚者安居坚城，
遥领军事，无躬搏寇者，时春敢与角功，虽不就，天下
皆壮其气。时春读书善强记，文章豪肆，与唐顺之、王
慎中齐名。诗伉浪，自喜类其为人